*Projekts*

**Informatīvais ziņojums**

**„Par pārrobežu sadarbības stiprināšanu**

**Latvijas – Lietuvas Starpvaldību komisijā”**

Pamatojoties uz Ministru kabineta 2015.gada 28.jūlija sēdes protokola Nr.36 79.§ 3.4.apakšpunktu, Vides aizsardzības un reģionālās attīstības ministrija (turpmāk – VARAM) ir sagatavojusi informatīvo ziņojumu par pārrobežu sadarbību Latvijas – Lietuvas Starpvaldību komisijā (turpmāk – Latvijas – Lietuvas SVK) 2015.gadā un turpmāko darbību 2016.gadā.

**1. Situācijas raksturojums**

Lai veicinātu sociālekonomisko attīstību un kopēju stratēģisko mērķu sasniegšanu, kā arī sekmētu reģionu sadarbību specifisko pierobežas teritoriju problēmu risināšanā un sadarbības virzienu noteikšanu ir izveidota Latvijas – Lietuvas SVK.

### 1999.gada 10.septembrī Panevežā tika parakstīts Latvijas Republikas valdības un Lietuvas Republikas valdības līgums par pārrobežu sadarbību. Saskaņā ar šī līguma 5.pantu, tika izveidota Latvijas – Lietuvas starpvaldību pārrobežu sadarbības komisija.

### Latvijas – Lietuvas SVK ietvaros darbs notiek izvirzītajās prioritārajās jomās – vide, komercdarbība, darba tirgus, tūrisms, kultūra, glābšanas dienestu pakalpojumi, kā arī robežas šķērsošanas jautājumi. Pēdējā Latvijas – Lietuvas SVK sēde pēc Lietuvas iekšlietu ministra un Latvijas vides aizsardzības un reģionālās attīstības ministra iniciatīvas notika 2011.gada 29.-30.septembrī Jelgavā (Latvija), par ko tika sagatavots un iesniegts izskatīšanai Ministru kabineta 2012.gada 24.jūlija sēdē informatīvais ziņojums „Par pārrobežu sadarbības stiprināšanu Latvijas – Igaunijas un Latvijas – Lietuvas Starpvaldību komisijās”.

### 2012., 2013. un 2014.gadā Latvijas – Lietuvas SVK sēdes nenotika.

### Atbilstoši Latvijas – Lietuvas SVK nolikumam nākamā Latvijas – Lietuvas SVK sēde bija jāorganizē Lietuvas pusei. 2015.gada 3.novembrī Lietuvas Republikas Iekšlietu ministrija informēja VARAM, ka 2015.gada beigās plāno organizēt Latvijas – Lietuvas SVK sēdi.

### 2015.gada 1.decembrī Ministru kabinets apstiprināja rīkojumu Nr.757 „Par Latvijas Republikas pārstāvju grupu Latvijas – Lietuvas starpvaldību pārrobežas sadarbības komisijā”, ar kuru tika atjaunots Latvijas Republikas pārstāvju grupas sastāvs. Kārtējā Latvijas – Lietuvas SVK sēde notika 2015.gada 3. – 4.decembrī Viļņā, Lietuvā.

**2. Latvijas-Lietuvas SVK 3.sēde 2015.gada 3. - 4.decembrī Viļņā (Lietuva)**

2015.gada 3.decembrī notika Latvijas Republikas un Lietuvas Republikas delegāciju darba grupu tikšanās ar mērķi saskaņot Latvijas – Lietuvas SVK sēdē izskatāmos jautājumus. Abu valstu darba grupu diskusiju par aktuālajiem jautājumiem rezultātā tika noformulēts Latvijas – Lietuvas SVK sēdes protokola projekts.

Latvijas – Lietuvas SVK sēdē 2015.gada 4.decembrī Latvijas delegāciju vadīja VARAM parlamentārais sekretārs Edgars Tavars, savukārt Lietuvas delegāciju vadīja Lietuvas iekšlietu viceministrs Julius Morkūnas. Sēdē piedalījās Latvijas vēstnieks Lietuvā Einars Semanis, kā arī Latvijas un Lietuvas nozaru ministriju un reģionu pārstāvji.

Latvijas – Lietuvas SVK sēdē tika izskatīti abām valstīm aktuālie jautājumi:

1. **Sadarbība transporta nozarē:**
   1. Latvijas un Lietuvas pārrobežu sadarbība, īstenojot Eiropas Savienības līdzfinansētos projektus:

Latvijas valsts AS „Latvijas valsts ceļi” pārstāvis prezentēja Latvijas un Lietuvas sadarbību transporta infrastruktūras attīstības jomā, īstenojot Eiropas Savienības finansētos projektus. Lietuvas Satiksmes ministrijas pārstāvis uzsvēra abu valstu ceļu administrāciju turpmākās sadarbības nozīmību, t.sk. kopīgu Eiropas Savienības fondu atbalstītu projektu īstenošanu.

* 1. Projekta „Rail Baltic” īstenošana:

Latvijas un Lietuvas Satiksmes ministriju pārstāvji ziņoja par progresu „Rail Baltic” projekta attīstībā. Puses atzinīgi novērtēja panākto provizorisko vienošanos par abu valstu dzelzceļa robežu šķērsojošā punkta novietojumu, kā arī apņēmās veikt visas nepieciešamās darbības, lai pēc iespējas ātrāk pabeigtu projekta „Rail Baltic” ietekmes uz vidi novērtējumu abās valstīs.

* 1. Pierobežas dzelceļa satiksmes atjaunošanas iespējas dzelzceļa posmā Reņģe **–**Mažeiķi:

Latvijas Satiksmes ministrijas pārstāvis informēja, ka vilcienu satiksmes atjaunošana dzelzceļa posmā „Reņģe – Mažeiķi” Latvijai ir prioritāra. Latvijai sekmīgai kravu pārvadājumu attīstībai satiksmē Lietuva – Latvija ir svarīga nojauktā sliežu ceļa posma Mažeiķi – Reņģe atjaunošana un turpmāka aktīva darbība, jo tas ir  ekonomiski izdevīgākais „Mažeiķu naftas” naftas pārstrādes rūpnīcas produktu pārvadāšanas maršruts līdz Latvijas patērētājiem, kā arī taisnākais ceļš uz Latvijas un Igaunijas ostām. Turklāt Latvijas pusē šī dzelzceļa līnija ir darba kārtībā.

Lietuvas Satiksmes ministrijas pārstāvis informēja Latvijas – Lietuvas SVK sēdes dalībniekus, ka šobrīd Eiropas Komisija izskata lietu pret AS „Lietuvas dzelzceļš” par iespējamu konkurences ierobežošanu, slēdzot vairākas dzelzceļa līnijas. Tālāki lēmumi par kustības atjaunošanu slēgtajās dzelzceļa līnijās tiks pieņemti tikai pēc Eiropas Komisijas lēmuma šajā lietā. Lietuvas Satiksmes ministrija informēs Latvijas Satiksmes ministriju par progresu.

1. **Jūras telpiskā plānošana:**

Tika pieņemts zināšanai Latvijas Vides aizsardzības un reģionālās attīstības ministrijas un Lietuvas Vides ministrijas pārstāvju sniegtais esošās situācijas izklāsts jūras telpiskās plānošanas jomā: Lietuvā Jūras telpiskās plānošanas dokuments ir apstiprināts, Latvijā šī dokumenta 1.redakcija tika sagatavota līdz 2015.gada decembra vidum un no 2015.gada 18.decembra līdz 2016.gada 31.janvārim notika šī dokumenta publiskā apspriešana.

Latvijas pārstāvis aicināja Lietuvas institūcijas izmantot iespēju sniegt komentārus par sagatavoto plānojuma redakciju un iespējamām pārrobežu ietekmēm stratēģiskā ietekmes uz vidi novērtējuma publiskās apspriešanas ietvaros.

1. **Latvijas Republikas valdības un Lietuvas Republikas valdības līguma „Par Latvijas – Lietuvas valsts robežas uzturēšanu un robežas pilnvaroto pārstāvju darbību” projekta izstrāde:**

Latvijas Valsts robežsardzes pārstāvis sniedza informāciju par Latvijas Republikas valdības un Lietuvas Republikas valdības līguma „Par Latvijas **–** Lietuvas valsts robežas uzturēšanu un robežas pilnvaroto pārstāvju darbību” projekta izstrādes gaitu. Pēdējā kopīgā sanāksme līguma projekta izstrādes ietvaros notika 2012.gada 21.-22.martā, Rīgā. Pēc šīs sanāksmes Lietuvas puse nav sniegusi viedokli par apspriestajiem jautājumiem.

Latvijas – Lietuvas SVK sēdē tika uzsvērta līguma aktualitāte, kā arī nepieciešamība atjaunot darbu pie līguma izstrādes.

Lietuvas Iekšlietu ministrijas un Ārlietu ministrijas pārstāvji norādīja, ka no Lietuvas puses šis jautājums tiks aktualizēts, un Latvijas – Lietuvas SVK sēdē tika panākta vienošanās, ka līguma satura saskaņošana tiks aktualizēta tuvākajā laikā.

1. **Baltu vienības dienas svinības:**

Latvijas – Lietuvas SVK sēdē Latvijas vēstnieks Lietuvā, Lietuvas Ārlietu ministrijas pārstāvis, kā arī abu valstu pašvaldību pārstāvji uzsvēra Baltu vienības dienas kopīgu svinību nozīmību. 2016.gadā Baltu vienības diena tiks organizēta Liepājā. Abu valstu pašvaldības tika aicinātas aktīvi iesaistīties svinību plānošanā, organizēšanā un informācijas izplatīšanā, izmantojot reģionālo un pārrobežu sadarbības pieeju.

1. **Latvijas Republikas un Lietuvas Republikas simtgades svinības:**

Abas valstis vienojās īstenot kopīgai simtgades atzīmēšanai veltītus kultūras pasākumus gan nacionālā, gan reģionālā līmenī. Pašvaldības tika aicinātas aktīvi sadarboties, gatavojoties simtgades svinībām, tostarp domāt par kopīgu komunikāciju un regulāru informācijas apmaiņu. Par plānotajiem pasākumiem un aktivitātēm pašvaldības tika aicinātas informēt simtgades rīkošanas centrālās iestādes – Simtgades birojus un Kultūras ministrijas.

1. **Kopīga informācijas izplatīšana:**

Tāpat valstis vienojās par kopīgu informācijas efektīvāku izplatīšanu, aicinot pašvaldības informēt sabiedrības par dažādiem kultūras, sporta un tūrisma pasākumiem, kā arī koordinēt tos savā starpā, lai veicinātu pārrobežas iedzīvotāju mobilitāti un tūrismu. Klātesošo pašvaldību pārstāvji apstiprināja iesaisti, kā arī informēja par jau pastāvošiem veiksmīgas sadarbības piemēriem.

1. **Latviešu un lietuviešu valodu apmācības pierobežas reģionos:**

Latvijas un Lietuvas pārstāvji atzīmēja abu valodu mācīšanās nozīmību, kas veicinātu saziņu pierobežas iedzīvotāju starpā, uzturētu saikni ar izcelsmes valsti, palīdzētu veiksmīgāk īstenot dažādus pārrobežu sadarbības projektus, uzlabotu darbaspēka kustību, veicinātu investīcijas, tūrismu. Tika uzsvērta nepieciešamība meklēt iespējas piedalīties projektos ar Eiropas Savienības finansējuma atbalstu, kā arī meklēt citus nepieciešamā finansējuma avotus.

1. **Godīgas konkurences ievērošana iepirkumu procedūrās:**

Latvijas – Lietuvas SVK sēdē tika izteikts priekšlikums par Latvijas un Lietuvas kompetento institūciju tikšanos, ar mērķi apspriest godīgas konkurences problemātiku un iespējamos risinājumus iepirkumu procedūrās.

1. **Eiropas Komisijas iniciatīva - sabiedriskā apspriede par esošajiem šķēršļiem un problēmjautājumiem Eiropas Savienības pierobežu reģionos:**

Latvijas pārstāvis informēja, ka no 2015.gada 21. septembra līdz 21. decembrim Eiropas Komisija bija izsludinājusi sabiedrisko apspriešanu par esošajiem šķēršļiem un problēmjautājumiem Eiropas Savienības pierobežu reģionos. Apspriešanas mērķis ir iegūt plašāku informāciju no nacionālā, reģionālā un vietējā līmeņa iestādēm un pašvaldībām, iedzīvotājiem un uzņēmumiem par šķēršļiem un problēmjautājumiem, ar kuriem tie saskaras ikdienā saistībā ar pārrobežu darbībām uz ES iekšējām robežām. Lietuvas kolēģi, kas atbild par reģionālo politiku, kā arī Lietuvas reģioni un pašvaldības tika aicināti aktīvi iesaistīties augstākminētajā aptaujā.

Sabiedriskās apspriešanas rezultātu apkopojums un analīze tiks izmantoti, lai izvērtētu nepieciešamību Eiropas Komisijai veikt kādus papildu pasākumus pēc savas iniciatīvas vai kopīgi ar valsts iestādēm, reģioniem un pašvaldībām pārrobežu sadarbības veicināšanai. Eiropas Komisijas gala ziņojums ar praktiskiem ieteikumiem un labās prakses piemēriem tiks sagatavots līdz 2016.gada beigām

1. **Informācija par jauno INTERREG V Latvijas – Lietuvas pārrobežu sadarbības programmu 2014. – 2020.gadam**:

SVK sēdes noslēgumā tika prezentēta jaunā INTERREG V Latvijas – Lietuvas pārrobežu sadarbības programma 2014. – 2020.gadam, vēršot uzmanību uz to, ka Eiropas Komisija apstiprināja programmu 2015.gada 30.novembrī. Programmas teritorija ietver sevī šādus reģionus: Latvijā – Kurzeme, Zemgale, Latgale; Lietuvā – Klaipēdas, Telšu, Šauļu,  
Panevēžas, Utenas un Kauņas apriņķi.

Programmas mērķis ir sekmēt Programmas reģionu ilgtspējīgu sociālekonomisko attīstību, palīdzot tos padarīt konkurētspējīgākus un pievilcīgākus dzīvošanai, komercdarbībai un tūrismam.

Programmai ir četri prioritārie virzieni:

1. Sadarbība, kas veicina ilgtspējīgu un tīru vidi;
2. Atbalsts darbaspēka mobilitātei un nodarbinātībai;
3. Sociālā integrācija kā teritoriālās attīstības priekšnoteikums;
4. Efektīvi sabiedriskie pakalpojumi un laba pārvaldība dzīves kvalitātes uzlabošanai.

Programmu līdzfinansē Eiropas Reģionālās attīstības fonds (ERAF). ERAF līdzfinansējuma likme projektu partneriem ir 85% apmērā no attiecināmajiem izdevumiem. Kopējais programmas finansējums projektu īstenošanai ir 51 668 229 EUR.

**3. Turpmākā darbība SVK ietvaros 2016. gadā**

Latvijas **–** Lietuvas SVK sēde atbilstoši SVK nolikumam 2016.gadā jāorganizē Latvijas pusei.

Pamatojoties uz iepriekšminēto, turpmāk ir nepieciešams:

3.1. atbildīgajām institūcijām, kuru pārstāvji ir apstiprināti Latvijas – Lietuvas SVK, 2016.gadā piedalīties un savas kompetences ietvaros pārstāvēt Latvijas intereses Latvijas – Lietuvas SVK sēdē.

* 1. VARAM:
     1. 2016.gadā organizēt Latvijas – Lietuvas SVK sēdes norisi Latvijā, ja ir panākta vienošanās ar Lietuvu par tās nepieciešamību, un nodrošināt tās vadību;
     2. nepieciešamības gadījumā aktualizēt Latvijas delegācijas sastāvu dalībai Latvijas **–**Lietuvas SVK sēdē;
     3. trīs mēnešu laikā pēc Latvijas – Lietuvas SVK sēdes protokola parakstīšanas sagatavot un normatīvajos aktos noteiktajā kārtībā iesniegt Ministru kabinetā informatīvo ziņojumu par pārrobežu sadarbības stiprināšanu Latvijas – Lietuvas SVK ietvaros.

Vides aizsardzības un reģionālās attīstības ministrs K.Gerhards

Vīza:

valsts sekretārs R.Muciņš

26.02.2016.

1 477

V.Prokopoviča

67026471

[vita.prokopovica@varam.gov.lv](mailto:vita.prokopovica@varam.gov.lv)